**Pacific Community** (fransk: *Communauté du Pacifique*) eller **Secretariat of the Pacific Community** er en internasjonal, regional organisasjon for stater og områder i Stillehavet. Organisasjonen ble grunnlagt i 1947 og har hovedkvarter i Nouméa i Ny-Caledonia. Fra grunnleggelsen i 1947 til 1997 het organisasjonen **South Pacific Commission**. Den ble grunnlagt i 1947 av landene som den gang hadde interesser i området, men er senere utvidet til å omfatte landene som har fått selvstendighet. Organisasjonen legger vekt på teknisk hjelp og rådgivning i saker som har å gjøre med økonomi, helse, utdanning og miljøspørsmål.

Bakgrunn og virke
-----------------

Organisasjonen ble grunnlagt i 1947 av Australia, Frankrike, New Zealand, Nederland, Storbritannia og USA. Formålet var å gi råd til medlemslandenes myndigheter i spørsmål som gjaldt den sosiale og økonomiske utviklingen av områdene de administrerte i stillehavsområdet. Etterhvert ble medlemskapet utvidet og områder som ikke var selvstendige ble med og nye, selvstendige stater har sluttet seg til. Nederland forlot organisasjonen i 1962 etter at Nederlandsk Ny-Guinea ble overlatt til Indonesia. Storbritannia gikk ut i 2004.

Pacific Community arbeider med saker som gjelder helse, landbruk, skogbruk og fiskeri, skolevesen, katastrofehåndtering, samferdsel, medier og kommunikasjonsteknologi, energi, geovitenskap, og engasjerer seg for menneskerettigheter, likestilling og kultur. Organisasjonen spilte en framtredende rolle i etableringen av Stillehavslekene, første gang arrangert i 1963, og i Festival of Pacific Arts, første gang avholdt i 1972.

Organisering
------------

Organisasjonens høyeste organ er konferansen av medlemmer. Den holdes hvert annet år. En komiteen bestående av representanter for medlemslandene og -områdene møtes årlig.

Hovedkontoret ligger i Nouméa og ledes av en generalsekretær. Tre avdelinger holder til i Suva og det er regionkontorer i Pohnpei og Port Vila.

Engelsk og fransk er offisielle språk.

Medlemmer
---------

Organisasjonen har 26 medlemsland og -områder:

* Amerikansk Samoas flagg Amerikansk Samoa
* Australias flagg Australia
* Cookøyenes flagg Cookøyene
* Fijis flagg Fiji
* Frankrikes flagg Frankrike
* Fransk Polynesias flagg Fransk Polynesia
* Guams flagg Guam
* Kiribatis flagg Kiribati
* Marshalløyenes flagg Marshalløyene
* Mikronesiaføderasjonens flagg Mikronesiaføderasjonen
* Naurus flagg Nauru
* New Zealands flagg New Zealand
* Niues flagg Niue
* Nord-Marianenes flagg Nord-Marianene
* Frankrikes flagg Ny-Caledonia
* Palaus flagg Palau
* Papua Ny-Guineas flagg Papua Ny-Guinea
* Pitcairnøyenes flagg Pitcairnøyene
* Salomonøyenes flagg Salomonøyene
* Samoas flagg Samoa
* Tokelaus flagg Tokelau
* Tongas flagg Tonga
* Tuvalus flagg Tuvalu
* USAs flagg USA
* Vanuatus flagg Vanuatu
* Frankrikes flagg Wallis- og Futunaøyene

Referanser
----------

1. ↑  «Secretariat of the Pacific Community (SPC)», *Encyclopædia Britannica Online*.
2. 1 2 3 4  «History» Arkivert 28. august 2010 hos Wayback Machine. Secretariat of the Pacific Community.
3. ↑  «Welcome», Secretariat of the Pacific Community.
4. ↑  «Organisational structure», Secretariat of the Pacific Community.
5. ↑  «Members of the Pacific Community», Secretariat of the Pacific Community.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** LCCN **·** ISNI **·** NKC **·** NKC
 |